**Cai-Göran Alexander Stubb** (\* 1. apríl 1968, Helsinki) je fínsky politik, od februára 2024 zvolený prezident Fínska po víťazstve v prezidentských voľbách toho roku. Úradu sa ujme 1. marca 2024. V rokoch 2014 až 2015 zastával úrad predsedu vlády Fínska.

Od mája 2015 do júna 2016 bol ministrom financií vo vláde Juhy Sipily. Medzi rokmi 2014 a 2016 pôsobil ako predseda strany Národnej koalície. V období 2017 – 2020 bol podpredsedom Európskej investičnej banky. V roku 2019 bol kandidátom na predsedu Európskej komisie, nebol však zvolený.

Biografia
---------

### Pôvod a vzdelanie

Stubb sa narodil v roku 1968 v Helsinkách do dvojjazyčnej rodiny švédsky hovoriaceho otca a fínskej matky. Jeho otec pracoval v profesionálnom ľadovom hokeji; v rokoch 1976 až 1983 zastával pozíciu výkonného riaditeľa Fínskeho zväzu ľadového hokeja.

V roku 1986 absolvoval Alexander Stubb strednú školu Mainland High School vo floridskej Daytona Beach a o dva roky neskôr ukončil štúdium na helsinskom gymnáziu Gymnasiet Lärkan. Po splnení vojenskej služby dostal štipendium v golfe na Furmanovu univerzitu v Južnej Karolíne, kde začal študovať obchod. V priebehu štúdia prešiel na odbor politickej vedy, v ktorom roku 1993 získal bakalársky titul (Bachelor of Arts, BA). Nasledujúceho roku získal diplom z francúzskeho jazyka a vlastivedy na parížskej univerzite Sorbonne.

Na belgickej Collège d'Europe dosiahol v roku 1995 magisterský titul ( Master of Arts, MA) v odbore európskych záležitostí. Ďalej pokračoval postgraduálnym štúdiom na London School of Economics v odbore filozofie a medzinárodnej politiky, ktoré zakončil roku 1999 titulom PhD.V období 1995 – 1997 pôsobil ako vedecký pracovník na ministerstve zahraničných vecí a ďalšie dva roky na Akadémii vied Fínska.

### Politická kariéra

V rokoch 1999 – 2001 bol odborným špecialistom fínskej reprezentácie v Európskej únii v Bruseli, rovnako ako členom fínskej vládnej delegácie na medzivládnom vyjednávaní o Niceskej zmluve. Od roku 2000 zároveň vyučoval ako asistent na Collège d'Europe. Po ukončení práce v medzivládnom paneli o zmluve z Nice sa stal poradcom vtedajšieho predsedu Európskej komisie Romana Prodiho. V roku 2003 sa vrátil k práci vo fínskom zastúpení pri EÚ a začal pôsobiť ako expert medzivládneho rokovania o Zmluve o Ústave pre Európu, ktorá však nakoniec nebola prijatá.

V roku 2004 kandidoval za fínsku stranu Národná koalícia do Európskeho parlamentu (EP), kam bol zvolený 115 225 fínskymi voličmi, druhým najvyšším počtom v krajine. Poslancom EP bol v rokoch 2004 až 2008. Potom zastával funkcie vo fínskych vládach, najskôr medzi rokmi 2008 a 2011 ako minister zahraničných vecí, a následné tri roky ako minister pre európske záležitosti a zahraničný obchod. V júni 2014 bol zvolený za predsedu Národnej koalície a desať dní potom vymenovaný za predsedu vlády, na oboch pozíciách vystriedal Jyrkiho Katainena.

Od mája 2015 do júna 2016 bol ministrom financií vo vláde Juhy Sipily. V období 2017 – 2020 zastával funkciu podpredsedu Európskej investičnej banky. V roku 2019 bol kandidátom na predsedu Európskej komisie, nebol však zvolený.

V roku 2024 bol zvolený fínskym prezidentom, keď po výhre v druhom kole volieb tesne vyhral nad kandidátom Zelenej ligy Pekkou Haavistom.

### Súkromný život

Jeho manželka Suzanne Innes-Stubb je britská právnička. Spolu majú dve deti, dcéru Emiliu a syna Olivera Johana. Rodina žila v belgickom meste Genval, než sa presťahovala do Taipoly, časti juhofínskeho mesta Espoo.

Ako športový nadšenec sa Stubb pravidelne zúčastňuje maratónskych behov a tiež triatlonov; dokončil aj náročné preteky Ironman (*Železný muž)* na Havaji.

Tým, že Stubb je fínsky Švéd, sú jeho rodnými jazykmi fínčina a švédčina. Okrem toho hovorí aj po anglicky, francúzsky a nemecky.

Referencie
----------

1. 1 2  PEKÁRKOVÁ, Ivona. *Fínsko si zvolilo nového prezidenta* [online]. Správy RTVS, 2024-02-11, [cit. 2024-02-24]. Dostupné online.
2. ↑   *Jääkiekkoleijonat* [online]. Suomen jääkiekkomuseo, [cit. 2024-02-24]. Dostupné online. Archivované 2014-07-14 z originálu. (po fínsky)
3. ↑   *Alexander STUBB* [online]. Európsky parlament, 2004, [cit. 2024-02-24]. Dostupné online. Archivované 2008-04-07 z originálu. (po anglicky)
4. ↑   *Suzanne Innes-Stubb* [online]. [Cit. 2024-02-24]. Dostupné online. (po anglicky)
5. 1 2   *Alex, Member of the European Parliament* [online]. AlexStubb.com, 2005, [cit. 2024-02-24]. Dostupné online. Archivované 2007-07-30 z originálu. (po anglicky)
6. ↑   *Foreign minister Alexander Stubb:*
"An Hour of Sports
Gives Me Two Hours of
Working Time" *[online]. [Cit. 2024-02-24]. Dostupné online. Archivované 2011-07-20 z originálu. (po anglicky)*

Iné projekty
------------

Commons
* Spolupracuj na Commons Commons ponúka multimediálne súbory na tému **Alexander Stubb**

Zdroj
-----

*Tento článok je čiastočný alebo úplný preklad článku Alexander Stubb na českej Wikipédii.*